泛長城東溪，暝宿崇光寺，寄處士陸羽聯句
箬水青似箬，玉山碧於玉。——崔子向逼霄遝萬狀，截地分千曲。——皎然萍解深可窺，林豁遙在矚。——崔子向已高物外賞，稍滌區中欲。——皎然野鶴翔又飛，世人羈且局。——崔子向沈吟跡所誤，放浪心自足。——皎然緬懷虛舟客，願寄生芻束。——崔子向說詩整頹波，立義激浮俗。——皎然荊吳備登曆，風土隨編錄。——崔子向恨與清景別，擬教長路促。——皎然溪鳥語鸝嘍，寺花翻躑躅。——崔子向印圍水壇淨，香護蓮衣觸。——皎然捧經啟紗燈，收衽禮金粟。——崔子向安得扣關子，玄言對吾屬。——皎然